Pa en seun waag lewe om vrou uit vlammehel te redArgieffoto ter illustrasie. ŉ Pa en seun wat na ŉ verrassingspartytjie in Cullinan op pad was, se planne het ŉ dramatiese wending geneem toe hulle Saterdag ŉ vrou uit ŉ brandende motor gered het. “Ons was op pad Cullinan toe. Die skoonfamilie en almal was daar. My seun se suster het vir hom ŉ verrassingspartytjie gereël. Hy word vandag [Maandag] 21 jaar oud. Soos wat liewe Jesus dit wou hê het al twee my motors gebreek. Ons het toe met sy 1971 Ford Cortina gery en was al drie uur laat,” het Pieter Pienaar se 49-jarige pa, wat anoniem wil bly omdat hy in die polisie is, aan Maroela Media gesê. Net voor die Donkerhoek-tolplaza het hulle ŉ digte bol rook gesien. “Soos ons stadig nader gery het, het my seun vir my gesê ‘pa, die motor brand’. Ons het toe by die brandende motor stilgehou. Daar was ander mense wat ook stilgehou het, maar almal was te bang om nader te gaan omdat hulle skrikkerig was dat die motor kan ontplof.” ŉ Man en vrou was nog in die brandende motor. Die man kon daarin slaag om uit die motor te kom en het in die veld naby die motor ineengestort. “Die vrou het toe so halflyf uit die motor gehang. Ek het nader gegaan en haar begin uittrek, maar die hitte was verskriklik. Pieter het nader gegaan en die vrou aan die arms gevat en begin uittrek.” Toe Pieter die vrou aan die arms vat om te begin trek, het ŉ blaas op haar arm in sy gesig gebars. Teen hierdie tyd was die motor aan die brand. “Ek het gelukkig noodhulpopleiding wat ek al oor jare opgedoen het. Ons het toe dadelik twee handdoeke en die 10 liter water wat ons by ons gehad het uit ons motor gaan haal. Ons het eers haar bolyf toegegooi met die handdoek en toe begin water gooi. Die hitte was steeds te erg, ons het die tweede handdoek gebruik om haar nog so 5 meter verder te skuif en toe haar onderlyf ook bedek en begin water gooi. Die omstanders het hulle koelbokse uit die karre gehaal en vir ons ys gebring om ook oor die vrou te gooi.” Die man het brandwonde aan sy gesig, nek en arms gehad. “Die voorval het voor ŉ boer se plaas plaasgevind. Hy en sy kleinseun en werkers het vir ons omtrent 80 liter water gebring wat ons ook kon gebruik,” vertel die pa. “Daar het eers ŉ onafhanklike nooddiens opgedaag en daarna Netcare 911; hulle was verskriklik vinnig op die toneel.” Die man en vrou is albei gestabiliseer en na die Kalafong-hospitaal geneem. Chris Botha, woordvoerder van Netcare 911, het aan Maroela Media bevestig dat die man en vrou albei in die spesialiseenheid van die hospitaal opgeneem is. “Volgens berigte op die toneel het die man oorspronklik met sy vrou na ŉ hospitaal gejaag toe sy stuipe gekry het. Die motor het toe op pad aan die brand geraak.” “Pieter is daardie tipe mens wat altyd sal help, maak nie saak hoe nie, hy sal altyd probeer. Ek wil ook graag vir almal wat stilgehou en op enige manier gehelp het baie dankie sê,” sluit die pa af. Pa en seun gaan albei berading ontvang. “Ek ly reeds aan posttraumatiese stresversteuring, ek is bietjie tranerig. Dit is die ergste toneel wat ek in 30 jaar gesien het.”